《一萼红 秋花》
清代·屈蕙纕

绕疏篱。正娇黄淡白，艳缀一枝枝。露洗明妆，霜添弱态，低徊似有萦思。

看是处、苔荒径冷，只依依、寒蝶梦魂痴。瘦影欹烟，芳心逗晚，开也谁知。

怊怅西风庭院，便寻秋吟玩，争及春时。愁鬓慵簪，残杯倦赏，芳华为底偏迟。

问此际、粉香消减，系金铃、可解惜柔姿。惟有多情夜月，冷伴幽墀。

作者简介：屈蕙纕，字逸珊，临海人，前暑凤阳府知府王咏霓室。有诗集，妹莲纕亦工诗词。